|  |
| --- |
| ***Директни плащания*** |

**1. До 17 май 2021 г. земеделските стопани могат за подават заявления за подпомагане без санкции за закъсняло подаване за кампания 2021.** През тази година 15 май е неработен ден (събота).До 19 часа на 14 май 2021 г. бяха подадени 93 118 заявления за подпомагане по схеми и мерки за директни плащания, което представлява 97,83 % от подадените към същия период на предходната кампания. В 52 767 заявления е маркирана схемата за единно плащане на площ (СЕПП). Общата заявена площ е 3 695 930 ха, което е с 8 777 ха повече от заявената за подпомагане площ за същия период на миналата кампания. До 11 юни 2021 г. земеделските стопани могат да правят редакции на вече подадените заявления или да подават заявления с 1% санкции за всеки ден закъснение. Кампанията протича в пандемична обстановка, като са предприети необходимите противоепидемичните мерки.

**2. Проектната ставка за финансовата дисциплина за календарната 2021 г. се равнява на 1,658907 %.** Това беше определено в рамките на редовно видео-конферентно заседание на Комитета по селскостопански фондове (КСФ), проведен на 12 май. Припомняме, че сумите на директните плащания по схемите за подпомагане, изброени в приложение I към Регламент (ЕС) № 1307/2013, които се отпускат на земеделски стопани с над 2000 евро за заявление за помощ, подадено за календарната 2021 г., се намаляват с определен процент на корекция. Една от основните причини е попълване на селскостопанския резерв за кризи. На заседанието на КСФ, Комисията представи на държавите членки проекторешенията за изпълнение на Комисията относно уравняването на сметките на разплащателните агенции на държавите членки относно разходите, финансирани от Европейския фонд за гарантиране на земеделието (ЕФГЗ) и Европейския земеделски фонд за развитие на селските райони (ЕЗФРСР) за финансовата 2020. Сумата, която се уравнява за България по ЕФГЗ възлиза на 797 560 837.08 евро. Сумата, която се уравнява за България по ЕЗФРСР възлиза на 303 261 377.10 евро.

|  |  |
| --- | --- |
| ***Визия за ОСП след 2020 г.*** |  |

**3. На 10 май 2021 г. в гр. Брюксел се проведе заседание на Специалния комитет по селско стопанство (СКСС).** По проекта на Регламент за стратегическите планове бяха обсъдени зелената архитектура, социалното измерение на ОСП, насочване на плащания и документа на ЕК за проследяване на поети задължения за климата и биоразнообразието. Бяха дискутирани стандартите за ДЗЕС (2, 4, 8 и 9), въпроси свързани с еко-схемите, инвестиции и консултации, широкомащабна инфраструктура, гъвкавост между стълбовете. Относно еко схемите Европейският парламент (ЕП) е изразил мнение, че среден процент за периода на финансиране ще даде необходимата гъвкавост за държавите членки. ЕП също така настоява за 30% от разходите за инвестиции да са свързани с околна среда и климат и за завишено ниво на максимална подкрепа 80%, както и за таргетирани консултантски услуги по отношение на околната среда и климата. Относно гъвкавостта между стълбовете предлага ограничаване на трансферите само до еко-схемите и агроекологичните ангажименти. По отношение на социалното измерение в ОСП, ЕП продължава да настоява за нов член в Регламента за стратегическите планове, позволяващ намаляване на директните плащания при неизпълнение на трудови и социални правила на нациоинално ниво и на ниво ЕС. Относно по-доброто насочване на подкрепата, ЕП предлага 6% задължително преразпределително плащане (ПРП) със задължителни тавани и дегресивност. В случай, че преразпределителното плащане надвиши 12%, няма необходимост от тавани и дегресивност. Относно проследяване на разходите за климат и биоразнообразие, новият елемент в документа е въвеждане на разпоредба в регламента, а не само съображение, относно задължението 40% от средствата от ОСП да допринасят за цели, свързани с климата. Следващато заседание на СКСС е планирано за 17 май.

**4. Бавен напредък по реформата на ОСП преди супер трилога (25-26 май).** На 11 май на триалога по Регламента за стратегическите планове (РСП), преговарящите от ЕП и Съвета постигнаха „компромис по принцип“ относно еко-схемите, но в бъдеще ще е необходима още техническа работа по прецизиране на текста. По гъвкавостта между стълбовете беше постигнато споразумение прехвърлянето на средствата да не отслабва екологичната амбиция и заделянето на средства за еко-схемите да се направи след прехвърлянето. Относно проследяването на разходите за климат и биоразнообразие съзаконодателите изразиха предпочитание това да се отрази в съображенията на регламента, а не в разпоредбите. Ограничава се подкрепата за широкомащабна инфраструктура до широколентова структура, а подкрепата за стартирането на бизнес за неземеделски дейности се ограничава до проекти, свързани със стратегиите за местно развитие. По инструментите за управление на риска ЕК ще предложи текст за нивото, на което следва да се прави изчисление на загубите (ферма или продукт). По отношение на насочването на подкрепата Съветът предлага 7,5% ниво на преразпределение, докато ЕП и ЕК поискаха 12%. Постигнато е съгласие за задължителна дефиниция за активен фермер, която няма да изисква сравнение с други икономически дейности, а негативният списък ще бъде доброволен. Допълнителна техническа работа е необходима за финализиране на дефиницията. За младите фермери ЕП може да приеме 3% минимален дял за плащанията предложен от Председателството, като се вземат предвид разходите по двата стълба. За малките фермери ЕП може да се съгласи да отпадне прага от 1250 евро и да се определи праг от 5 ха. За обвързаната подкрепа беше постигнато предварително съгласие по списъка с продукти, който ще бъде проверен и финализиран на техническо ниво. За преходната национална помощ ЕП показа гъвкавост за приемане на предложенията на Съвета. По отношение на социалното измерение съзаконодателите се съгласиха да продължат да работят с ЕК за намиране на начин за включването му в ОСП, като същевременно се избегне създаване на прекалената сложност и административна тежест. Въпросът ще бъде обсъден на супер-триалога на 25 и 26 май, заедно с всички отворени въпроси с оглед постигане на политическо споразумение с ЕП.

|  |  |
| --- | --- |
| ***Още от ЕС и света*** |  |

**5.** **На 12 май Комисията прие „визия за нулево замърсяване“ на въздуха, водата и почвата.** Комисията прие амбициозни нови цели за намаляване на замърсяването до нива, които вече не са вредни за здравето и природните екосистеми до 2050 г. В съобщение от 21 страници, озаглавено „Път към здрава планета за всички“ с подзаглавие „ Действие на ЕС План: „Към нулево замърсяване на въздуха, водата и почвата“, беше определена „визия за нулево замърсяване до 2050 г.“ Планът определя ключови цели, които включват: намаляване с повече от 55% на преждевременните смъртни случаи, причинени от замърсяването на въздуха, намаляване с 30% делът на хората, хронично обезпокоени от транспортния шум; с 25% подобряване на екосистемите на ЕС, където замърсяването на въздуха застрашава биологичното разнообразие; намаляване с 50% загуби на хранителни вещества, използването и риска от използването на по-опасните химически пестициди и продажбата на антимикробни средства за селскостопански животни и в аквакултури; намаляване с с 50% пластмасови отпадъци в морето и с 30% микропластмаси, изпуснати в околната среда; значително общо образуване на отпадъци и с 50% на остатъчни битови отпадъци. Говорейки пред репортери в Брюксел, изпълнителният вицепрезидент Франс Тимерманс, отговорен за Европейската Зелена сделка, заяви, че „климатично неутрален“ означава също така „да имаш нулево замърсяване“. Планът обвързва всички политики на ЕС за предотвратяване на замърсяването (Стратегията „От фермата до трапезата“ и Стратегията за Биоразнообразието). Освен това предложената „Мисия в областта на здравето и храните на почвите”, заедно с Европейското партньорство за иновации в селското стопанство (EIP AGRI) ще насърчи широкото разпространение на практики за намаляване на пестицидите и увеличение на хранителните вещества чрез насърчаване на иновации и обмен на знания. Целта е до 2030 г. 75% от почвите да бъдат оздравени, като се прилагат мерки за тяхното възстановяване. Като част от предстоящата стратегия на ЕС за почвите, Еврокомисията ще разработи мерки за значително увеличаване на усилията за идентифициране, разследване, оценка и отстраняване на замърсени места, така че до 2050 г. замърсяването на почвите да не представлява риск за здравето или околната среда. За повече информация: https://ec.europa.eu/environment/pdf/zero-pollution-action-plan/communication\_en.pdf.